b'\n_START_ARTICLE_\nJungkook\n_START_SECTION_\nLapsuus\n_START_PARAGRAPH_\nJeon Jung-kook syntyi 1. syyskuuta vuonna 1997 Busanissa, Korean tasavallassa. H\xc3\xa4nen perheeseens\xc3\xa4 kuuluu vanhempien lis\xc3\xa4ksi h\xc3\xa4nen vanhempi veljens\xc3\xa4 Jung-hyun. Jeon osallistui 13-vuotiaana Superstar K -nimiseen laulukilpailuun mutta putosi eliminointikierroksella. Ohjelman j\xc3\xa4lkeen Jeon sai tarjouksia seitsem\xc3\xa4lt\xc3\xa4 eri levy-yhti\xc3\xb6lt\xc3\xa4, joita olivat muun muassa JYP, Woollim, Starship, TS, Cube, ja Big Hit Entertainment. H\xc3\xa4n p\xc3\xa4\xc3\xa4tti liitty\xc3\xa4 Big Hit Entertainmentille n\xc3\xa4hty\xc3\xa4\xc3\xa4n tulevan yhtyetoverinsa RM:n r\xc3\xa4pp\xc3\xa4\xc3\xa4v\xc3\xa4n.  Jeon k\xc3\xa4vi tuolloin yl\xc3\xa4astetta Busanissa ja joutui vaihtamaan koulua muutettuaan uransa vuoksi Souliin. H\xc3\xa4n k\xc3\xa4vi yl\xc3\xa4asteen loppuun harjoitteluaikanaan ja valmistui Soulin taidelukiosta vuonna 2017.\n_START_SECTION_\nBTS\n_START_PARAGRAPH_\nJeon oli Big Hit Entertainmentilla harjoittelijana kaksi vuotta ennen kuin BTS debytoi kappaleella "No More Dream" vuonna 2013. Tuolloin 15-vuotias Jeon sek\xc3\xa4 lauloi ett\xc3\xa4 r\xc3\xa4pp\xc3\xa4si, mutta sittemmin h\xc3\xa4n on ollut yhtyeen p\xc3\xa4\xc3\xa4vokalisti. Lis\xc3\xa4ksi h\xc3\xa4n kuuluu BTS:n p\xc3\xa4\xc3\xa4tanssijoihin yhdess\xc3\xa4 J-Hopen, Jiminin ja V:n kanssa ja on usein sijoitettuna koreografioissa keskelle. Jeon on yhtyeen maknae eli nuorin j\xc3\xa4sen. Nuoresta i\xc3\xa4st\xc3\xa4\xc3\xa4n huolimatta h\xc3\xa4net tunnetaan paitsi taitavana laulajana my\xc3\xb6s lahjakkaana tanssijana, ja h\xc3\xa4nt\xc3\xa4 kutsutaan joskus lempinimell\xc3\xa4 Golden Maknae. Lis\xc3\xa4ksi BTS:n fanikunta eli ARMY kutsuu h\xc3\xa4nt\xc3\xa4 usein nimell\xc3\xa4 Kookie. Jeonin BTS:n albumeilla julkaistuja soolokappaleita ovat muun muassa "Begin" ja "Euphoria". Esikuvakseen Jeon on nimennyt Bigbangin G-Dragonin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJeon harrastaa piirt\xc3\xa4mist\xc3\xa4 ja videoeditointia, ja j\xc3\xa4lkimm\xc3\xa4ist\xc3\xa4 varten h\xc3\xa4nell\xc3\xa4 on oma studio nimelt\xc3\xa4 G.C.F. eli Golden Closet Films. H\xc3\xa4n on my\xc3\xb6s aktiivinen urheilija ja suorittaa esimerkiksi koreografioissa vaadittavat nostot.'